પ્રાઇમરી માર્કેટમાં ટૂંક સમયમાં કેટલીક સિમેન્ટ કંપનીઓ ભંડોળ એકત્ર કરવા માટે IPO લાવવાની યોજના ધરાવે છે. ઇન્વેસ્ટમેન્ટ બેન્કર્સના જણાવ્યા અનુસાર હાઉસિંગ અને ઇન્ફ્રાસ્ટ્રક્ચર ક્ષેત્રમાં સારી માંગને કારણે ઇમામી સિમેન્ટ, પેના સિમેન્ટ, વંડર સિમેન્ટ, નુવોકો વિસ્ટાસ અને JSW સિમેન્ટ એક વર્ષમાં IPO લાવવાની તૈયારી કરી રહ્યા છે. હૈદરાબાદની પેના સિમેન્ટ ઇન્ડસ્ટ્રીઝ Rs ૧,૩૦૦-૧,૫૦૦ કરોડનું ભંડોળ એકત્ર કરવાની યોજના ધરાવે છે. કંપનીએ બેન્કર્સ તરીકે જે એમ ફાઇનાન્શિયલ્સ, એડલવાઇઝ ફાઇનાન્શિયલ સર્વિસિસ અને IIFL હોલ્ડિંગ્સની નિમણૂક કરી છે. પેના આગામી ત્રણ વર્ષમાં Rs ૩,૫૦૦ કરોડના ખર્ચે ઉત્પાદન ક્ષમતા હાલના એક કરોડ ટનથી વધારી ૧.૬ કરોડ ટન કરવા સક્રિય છે. વંડર સિમેન્ટ પણ બેન્કર્સ સાથે ચાલુ નાણાકીય વર્ષના અંત સુધીમાં ૬૫ લાખ ટનની ક્ષમતાનો લક્ષ્યાંક ધરાવે છે. સજ્જન જિંદાલની કંપની JSW સિમેન્ટે પણ Rs ૧,૮૦૦ કરોડના ખર્ચે ક્ષમતા વધારી બે કરોડ ટન કરવાની જાહેરાત કરી છે. કંપની આગામી વર્ષે પ્રાઇમરી માર્કેટમાં પ્રવેશે તેવી શક્યતા છે.